U-I-285/07
Natisni
Opravilna št.:
U-I-285/07
Datum odločitve:
12. 2. 2009
ECLI:
ECLI:SI:USRS:2009:U.I.285.07
Akt:
Zakon o volilni in referendumski kampanji (Uradni list RS, št. 41/07) (ZVRK), 7. odst. 4. čl. in 6. odst. 23. čl.
Sklep o razpisu svetovalnega referenduma o izgradnji sodobnega regijskega centra za ravnanje z odpadki (Uradni list RS, št. 93/07)
Izrek:
Pobuda za začetek postopka za oceno ustavnosti sedmega odstavka 4. člena in šestega odstavka 23. člena Zakona o volilni in referendumski kampanji (Uradni list RS, št. 41/07) in Sklepa o razpisu svetovalnega referenduma o izgradnji sodobnega regijskega centra za ravnanje z odpadki (Uradni list RS, št. 93/07) v Mestni občini Kranj se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Društvo za ohranitev Udinboršta in Tihomir Bodiroža,  Kranj
Datum vloge:
5. 11. 2007
Vrsta odločitve:
sklep
Vrsta rešitve:
zavrženje
Dokument:
US28569
Dokument v PDF obliki:
U-I-285-07.pdf
79 KB
Prenesite datoteko
U-I-285/07-11
12. 2. 2009
SKLEP
Ustavno sodišče je v postopku za preizkus pobude Društva za ohranitev Udinboršta in Tihomirja Bodirože, oba Kranj, ki jih zastopa odvetniška družba Pavlin in partnerji, o. p., d. n. o., Kranj, na seji 12. februarja 2009
sklenilo:
Pobuda za začetek postopka za oceno ustavnosti sedmega odstavka 4. člena in šestega odstavka 23. člena Zakona o volilni in referendumski kampanji (Uradni list RS, št. 41/07) in Sklepa o razpisu svetovalnega referenduma o izgradnji sodobnega regijskega centra za ravnanje z odpadki (Uradni list RS, št. 93/07) v Mestni občini Kranj se zavrže.
Obrazložitev
1. Pobudnika izpodbijata Sklep o razpisu svetovalnega referenduma o izgradnji sodobnega regijskega centra za ravnanje z odpadki (v nadaljevanju Sklep) v Mestni občini Kranj, ker naj bi bil v neskladju z 22. in 72. členom Ustave. Pobudnik Tihomir Bodiroža naj bi živel v neposredni bližini deponije Tenetiše, kjer naj bi bil center za ravnanje z odpadki. Navajata, da imata pravni interes že po Zakonu o varstvu okolja (Uradni list RS, št. 41/04 in nasl. – ZVO-1), ker gre za uresničevanje pravice do zdravega življenjskega okolja. Izpodbijata pa tudi sedmi odstavek 4. člena in šesti odstavek 23. člen Zakona o volilni in referendumski kampanji (v nadaljevanju ZVRK), ker naj bi bili ti določbi v neskladju s 14. in z 39. členom Ustave. V okviru volilne kampanje naj bi vsak imel pravico izražati svoja stališča, zato naj bi mu bila zagotovljena tudi proračunska sredstva.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Morebitna ugoditev pobudi mora privesti do izboljšanja pobudnikovega položaja.
3. Pobudnika sta po izvedenem referendumu na poziv Ustavnega sodišča odgovorila, da vztrajata pri pobudi, ker se posledice izpodbijanega Sklepa še niso implementirale v konkreten akt in se v primeru neustavnosti in nezakonitosti tudi ne bodo mogle. Ministrstvo za okolje in prostor je pojasnilo, da na območju, ki je bil predmet svetovalnega referenduma, ni več načrtovana gradnja regijskega centra za ravnanje z odpadki. S krajani tega območja je bila 29. 2. 2008 sklenjena sodna poravnava, ki jo je podpisal tudi pobudnik Tihomir Bodiroža. Iz 2. točke te poravnave izhaja, da sta se Mestna občina Kranj in Komunala Kranj zavezali opustiti vse dejavnosti za gradnjo regijskega centra na območju deponije Tenetiše in da regijskega centra na tem območju ne bosta gradili. Zato tudi morebitna ugotovitev neskladnosti izpodbijanega Sklepa z Ustavo ne more izboljšati položaja pobudnikov. Prav tako pa zgolj načelno nestrinjanje z zakonsko ureditvijo stroškov volilne kampanje za utemeljevanje pravnega interesa ne zadostuje.
4. Glede na navedeno je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: podpredsednik dr. Ciril Ribičič ter sodnici in sodniki mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
dr. Ciril Ribičič
Podpredsednik